wickkiey/tamil-wikipedia-markdown huggingface dataset:
# இரீட்டா சம்பூர்ணா


**இரீட்டா எம். சம்பூர்னா** *(Rita M. Sambruna)* ஓர் இத்தாலிய அமெரிக்க வானியற்பியலாளரும் நாசா தலைமையக வானியற்பியல் துறை கணினி நிரல் அறிவியலாளரும் ஆவார். இவர் வானியற்பியல் தரவு பகுப்பாய்வு நிரலுக்கான இணை நிரல் அலுவலரும் ஆவார். இவர் ஜார்ஜ் மேசன் பல்கலைக்கழக இயற்பியல், வானியல் துறையின் கிளேர் பூத்தே உலூசி பேராசிரியர் ஆவார்.  

## இளமையும் கல்வியும்
இத்தாலியரான இவர் மிலான் பல்கலைக்கழகத்தில் இயற்பியலில் இளவல் பட்டம்( *இலாரியா பட்டம்*) பெற்றார். இவர் நாசாவின் பன்னாட்டு உயராய்வுப் பள்ளி யில் வானியற்பியலில் மெய்யியல் முதுவர், முனைவர் பட்டங்களைப் பெற்றார். இவரது ஆய்வுத் தலைப்பு உரோசாட் விண்கலம் வழி நோக்கிய புறப்பால்வெளித் தாரைகளின் புதிர்க்கதிர் இயல்புகள் என்பதாகும்.  

## வாழ்க்கைப்பணி
இவர் விண்வெளி தொலைநோக்கி அறிவியல் நிறுவனத்தில் முதுமுனைவர் ஆய்வு செய்தார், பால்ட்டிமோரில் இவர் நாசாவின் கோடார்டு விண்வெளி பறப்பு மையத்தில் தேசிய ஆராய்ச்சி மன்ற (NRC) ஆராய்ச்சி உறுப்பினராகவும் பெனிசில்வேனியா பல்கலைக்கழகத்து மாநிலக் கல்லூரியில் இணை ஆராய்ச்சியாளராகவும் உள்ளார். இவர் தேசிய அறிவியல் அறக்கட்டளையின் வாழ்க்கைப்பணி விருதை பெற்றுள்ளார்.  

### ஆராய்ச்சி
இவரது வானியற்பியல் ஆர்வங்கள் மீப்பொருண்மைக் கருந்துளையைச் சுற்றியும் நிலவும் பொருண்ம நிலைமைகள் (தாரைகள் காற்றுகள், வெப்ப உட்கவரிகள் போன்றன) பற்றியே குவிந்துள்ளன. இதற்கு இவர் புதிர்க்கதிர், காம்மாக்கதிர் நோக்கீட்டகங்களைப் பயன்படுத்துகிறார். இவற்றில் சந்திரா, XMM-நியூட்டன், பெர்மிi ஆகிய நோக்கீட்டகங்கள் அடங்கும். இவர் இப்போது புடவி ஆய்வுகளுக்கு மின்காந்த அலைப்பட்டை முறையோடு மிகைநிரப்பாக ஈர்ப்பலைகளையும் சேர்த்துக் கொள்கிறார்.  

இவர் அமெரிக்க வானியல் கழகத்திலும் அமெரிக்க அறிவியல் மேம்பாட்டுக் கழட்த்திலும் அமெரிக்க இயற்பியல் கழகத்திலும் உறுப்பினராக உள்ளார்.  

## சொந்த வாழ்க்கை
இவர் ஓய்வு நேரத்தில் வாசிப்பிலும் குதிரையேற்றத்திலும் ஓக்க்கலையைக் கற்பித்தலிலும் ஆர்வ கொண்டவர். இவர் புற்றுநோய் சார்ந்த சான்று பெற்ற RYT200 ஓகக்கலைப் பயிற்சியாளர்.
# சந்திரகாந்த் கவ்லேகர்


**சந்திரகாந்த் கவ்லேகர்** (*Chandrakant Kavlekar*)(பிறப்பு 7 மே 1971) என்பவர் **சந்திரகாந்த் 'பாபு' கவ்லேகர்** என்றும் அழைக்கப்படுபவர் கோவா மாநில இந்திய அரசியல்வாதி ஆவார். இவர் கோவாவின் முன்னாள் நகர மற்றும் கிராம திட்டமிடல், விவசாயம், காப்பகங்கள், தொல்லியல், தொழிற்சாலைகள் மற்றும் கொதிகலன்கள் துறை அமைச்சராக உள்ளார். இவர் கோவா சட்டமன்றத்தில் நான்கு முறை சட்டப்பேரவை உறுப்பினராக உள்ளார். இவர் குயுபெம் தொகுதியைச் சார்ந்தவர்.  

2017ஆம் ஆண்டு நடைபெற்ற சட்டப்பேரவைத் தேர்தலில் பாஜக வேட்பாளர் பிரகாஷ் வெலிப்பை எதிர்த்து பாபு கவ்லேக்கர் வெற்றி பெற்றுத் தொடர்ந்து நான்காவது முறையாகச் சட்டமன்ற உறுப்பினராகத் தேர்ந்தெடுக்கப்பட்டார்.  

2019, சூலை 11 அன்று, இந்தியத் தேசிய காங்கிரசு கட்சியிலிருந்து விலகி பாரதிய ஜனதா கட்சியில் சேர்ந்தார். சூலை 13, 2019 முதல் இவர் கோவா மாநில துணை முதல்வராக இருந்தார்.
# பேதுல் (கோவா)


**பேதுல்** (*Betul*) என்பது இந்தியாவின் கோவாவின் தெற்கு கோவா மாவட்டத்தில் அமைந்துள்ள ஓர் கடற்கரை நகரமாகும். இது மட்காவிலிருந்து ஒரு மணி நேரப் பயணத் தூரத்தில் உள்ளது. இது கடற்கரைக்குப் பெயர் பெற்றது. சால் ஆறு பேதுல் அருகே அரபிக்கடலில் கலக்கிறது. இந்த இடத்தில் பேதுல் கோட்டை அமைந்துள்ளது.
# சுனில் தியோதர்



**சுனில் தியோதர்** (*Sunil Deodhar*) இந்தியாவின் மகாராட்டிர மாநிலத்தைச் சேர்ந்த ஓர் அரசியல்வாதியாவார். மராத்தி மொழி பத்திரிகையாளர் வி நா தியோதரின் மகனான சுனில் 1965 ஆம் ஆண்டு செப்டம்பர் மாதம் 29 ஆம் தேதியன்று இவர் பிறந்தார். பாரதிய ஜனதா கட்சியின் தேசிய செயலாளரான இவர் ஆர்.எசு.எசு. அமைப்பின் பிரச்சாரகராகவும் உள்ளார். 2014 ஆம் ஆண்டு நடைபெற்ற தேர்தலின்போது வாரணாசி தொகுதியில் நரேந்திர மோடியின் பிரச்சார மேலாளராகவும் பணிபுரிந்தார். வட-கிழக்கு இந்தியாவின் என் வீடு இந்தியா என்ற இலாப நோக்கற்ற தன்னார்வ தொண்டு நிறுவனத்தை சுனில் தியோதர் நிறுவினார்.
# பாசக்கிளிகள்

**பாசக்கிளிகள்** (*Pasa Kiligal*) 2006 ஆம் ஆண்டு வெளிவந்த இந்தியத் தமிழ்த் திரைப்படமாகும். இதில் பிரபு, முரளி, நவ்யா நாயர், மாளவிகா, மனோரமா, வடிவேலு, நாசர், கலாபவன் மணி, ரோஜா, வினீத் மற்றும் பலர் நடித்திருந்தனர். இப்படக்கதையை எழுதியவர் மு. கருணாநிதி ஆவார். இப்படம் அமிர்தம் இயக்கத்திலும் இராம நாராயணன் தயாரிப்பிலும் வெளிவந்தது.  

## நடிகர்கள்
- பிரபு
- முரளி
- நவ்யா நாயர்
- மாளவிகா
- வடிவேலு
- மனோரமா
- நாசர்
- வினீத்
- கலாபவன் மணி
- ரோஜா
# மானுடம் (இதழ்)

**மானுடம்‌** என்பது 1970 களில் வெளியான சிற்றிதழ் ஆகும். இது இந்திய ஒன்றியம், தமிழ்நாட்டின், திருச்சிராப்பள்ளியில் இருந்து மாதம் இருமுறை வெளிவந்தது.  

## வரலாறு
மானுடம் இதழானது தமிழ்நாட்டின் திருச்சிராபள்ளியில் 1979இல் துவக்கப்பட்டு மாதம் இருமுறை வெளியானது. இது கனமான விஷயங்களைத் தருவதில் அக்கறை கொண்ட இதழாக இருந்தது. இந்த இதழுக்கு ஜி. விஜயகுமார் (ஜீவி) என்பவர் ஆசிரியராக இருந்தார். ஜி. விஜயகுமாரும் இதில் கதை, கட்டுரை, கவிதைகள் எழுதியுள்ளார்.  

இதன் இரண்டாவது இதழில் திரைப்பட படைப்பாளியான இங்மர் பெர்க்மன் எழுதிய *ஒவ்வொரு படமும் எனது இறுதிப் படம்* என்ற கட்டுரையின் தமிழாக்கம் வெளியானது. மூன்றாவது இதழில் எஸ். ஆல்பர்ட் எழுதிய 'புதுக் கவிதையின் பாடு பொருள்' என்ற ஆய்வுக் கட்டுரை இலக்கிய ரசிகர்களின் கவனத்தை ஈர்த்தததாக வெளியனது.  

*மானுடம் படைப்பிலக்கியம், இலக்கிய விமர்சனம், நவீன திரைப்படம், ஓவியம் பற்றிய கட்டுரைகளையும், அரசியல் விமர்சனக் கட்டுரைகளையும் வரவேற்கிறது. படைப்பாளிகளின் மீதான விமர்சனங்களை வெளியிடுவதற்கில்லை* என்று ஒரு இதழில் (இரண்டாவது ஆண்டின் முதல் இதழில் ) அறிவித்தது.  

10ஆவது இதழ் ( சனவரி 1983) ஒரு சிறப்பு வெளியீடாக வெளியானது. திருச்சியில் 1982 அக்டோபரில் 'இலக்கு கலாசார இயக்கத்தின் திருச்சிக் குழு' இருநாள் கருத்தரங்கை நடத்தியது. சினிமாவும் நமது கலாசாரமும் எனும் தலைப்பில் பலர் கட்டுரைகள் வாசித்தார்கள். அக் கட்டுரைகளின் தொகுப்பாக இந்த இதழ் வெளியானது.  

அதன்பிறகு இந்த இதழ் வெளியானதாக தெரியவில்லை.
# லோக் ஜனசக்தி கட்சி (ராம் விலாஸ்)



**லோக் ஜனசக்தி கட்சி (ராம் விலாஸ்)**(*Lok Janshakti Party* (*Ram Vilas*)) என்பது சிரக் பஸ்வானின் தலைமையில் 2021-ல் உருவாக்கப்பட்ட இந்திய அரசியல் கட்சியாகும். லோக் ஜனசக்தி கட்சியிலிருந்து பிரிந்து, தேர்தல் ஆணையத்தால் சமீபத்தில் புதிய சின்னம் ஒதுக்கப்பட்ட கட்சி இதுவாகும்.
# சடோஷி சுமாபுகி



**சடோஷி சுமாபுகி** (妻夫木聡, Satoshi Tsumabuki, சுமாபுகி சடோஷி, பிறப்பு: டிசம்பர் 13, 1980) என்பவர் ஒரு ஜப்பானிய நடிகர் ஆவார். இவர் நடிப்பில் 2001 ஆம் ஆண்டில் வெளியான 'வாட்டர்பாய்ஸ்' என்ற படத்தின் மூலம் மிகவும் அறியப்படும் நடிகர் ஆனார். இந்த படத்திற்காக ஜப்பானிய அகாடமி விருதுகளில் 'சிறந்த நடிகர்' விருதுக்குப் பரிந்துரைக்கப்பட்டார், அத்துடன் புதுமுக நடிகர் என்ற விருதை வென்றார்.  

இவர் ஜப்பானிய இசைக்குழுவான பாஸ்கிங் லைட்டின் பேஸ் கிடார் இசைக்கலைஞரும் முன்னணி பாடகரும் ஆவார்.  

## தனிப்பட்ட வாழ்க்கை
ஐவரும் பிரபல நடிகையுமான மயிகோவும் நான்கு வருடங்களுக்கும் மேலாக காதல் உறவில் இருந்து, 4 ஆகஸ்ட் 2016 அன்று திருமணம் செய்து கொண்டதாக சுமாபுகி தனது ஏஜென்சி மூலம் அறிவித்தார்.  

சுமாபுகி மற்றும் அவரது மனைவிக்கும் திசம்பர் 11, 2019 இல் முதல் குழந்தை பிறந்தது, பின்னர் அவர்களின் இரண்டாவது குழந்தை 13 செப்டம்பர் 2022 அன்று பிறந்தது.
# இந்திய மதச்சார்பற்ற முன்னணி



**ஆல் இந்தியா சிக்யூலர் முன்னணி** (**AISF**), முதலில் **இந்தியன் சிக்யூலர் முன்னணி** (**ISF**) என்ற பெயரில் அறியப்பட்டது. தற்போது, இது **தேசிய சிக்யூலர் மஜ்லிஸ் கட்சி** (**RSMP**) என்ற பெயரும் தேர்தல் சின்னத்துடனும் செயல்படுகிறது. இது ஒரு இஸ்லாமிய மதச்சார்பற்ற அரசியல் கட்சியாகும். 2021ஆம் ஆண்டு, இஸ்லாமிய அறிஞரும் புர்புரா ஷரீஃப் மத்திய பீர்களில் ஒருவருமான அப்பாஸ் சித்திகி என்பவரால் நிறுவப்பட்டது. தற்போது, இந்தக் கட்சி ஐக்கிய முன்னணியில் உறுப்பினராகவும் அதன் தலைவர் நவ்ஷாத் சித்திகியாகவும் உள்ளார். கட்சியின் தலைமையகம் ஹூக்லி மாவட்டம் உள்ள புர்புரா ஷரீஃப்பில் அமைந்துள்ளது.  

## வரலாறு
2020 அக்டோபர் 11ஆம் தேதி, அப்பாஸ் சித்திகி தனது அரசியல் கட்சியைத் தொடங்குவதாக முதல் முறையாக அறிவித்தார். இந்தக் கட்சி தளித், ஆdivாசி மற்றும் முஸ்லீம் சமூகங்களுக்காக உருவாக்கப்படுவதாக அவர் கூறினார். அவரது கட்சி ஆட்சிக்கு வந்தால், முதல்வர் தளித் அல்லது ஆdivாசி சமூகத்திலிருந்து வருவார் என்றும், உள்துறை அமைச்சர் முஸ்லீம் சமூகத்திலிருந்து வருவார் என்றும் வாக்குறுதி அளித்தார்.  

## 2021 மேற்கு வங்காள சட்டமன்ற தேர்தல்
2021 சட்டமன்றத் தேர்தலில், இந்தக் கட்சி ஐக்கிய முன்னணியுடன் இணைந்து போட்டியிட்டது. மொத்தம் 32 தொகுதிகளில் போட்டியிட்டதிலும், நவ்ஷாத் சித்திகி மட்டுமே பாஙார் தொகுதியிலிருந்து வெற்றிபெற்றார். கட்சிக்கு மொத்தம் 8,13,489 வாக்குகள் கிடைத்தன, இது மொத்த வாக்குகளின் 1.35% ஆகும்.
# இரிடியம் மூவைதரைடு


**இரிடியம் மூவைதரைடு** (*Iridium trihydride*) என்பது IrH<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். உயர் அழுத்தத்தில் இரிடியமும் ஐதரசனும் வினைபுரிந்து இச்சேர்மம் உருவாகிறது. இரிடியம் மூவைதரைடின் படிக வடிவம் உருக்குலைந்த எளிய கனசதுர வடிவத்தில் உள்ளது. படிக கனசதுரத்தின் முகங்களின் மையத்தில் ஐதரசன் அணுக்கள் உள்ளன. இரிடியம் அணு கனசதுரத்தின் மையத்தில் உள்ளது. 55 கிகா பாசுக்கல் அழுத்தத்திற்கு மேலான அழுத்தத்தில் இது உருவாகிறது.  

இரிடியம் மூவைதரைடின் பருமக் குணகம் 190 கிகா பாசுக்கல் ஆகும். இது இரிடியத்தின் பருமக் குணகத்தைக் காட்டிலும் குறைவாகும். இரிடியத்தின் பருமக் குணகம் 383 கிகா பாசுக்கல் ஆகும்.  

அழுத்தம் 6 கிகா பாசுக்கல் அளவுக்கு குறைக்கப்படும் போது இரிடியம் மூவைதரைடின் சிதைவு மெதுவாக இருக்கும், மேலும் வளிமண்டல அழுத்தங்களில் அது சிற்றுறுதி நிலைத்தன்மையோடு இருக்கும்.  

அழுத்தம் 14 கிகா பாசுக்கல் அளவுக்கு மேல் இருந்தால் இரிடியம் மூவைதரைடு நிலைப்புத் தன்மை கொண்டிருக்கும்.
# பன்னாட்டு வனேடியம் கருத்தரங்கு

**பன்னாட்டு வனேடியம் கருத்தரங்கு** (*International Vanadium Symposium*) இரண்டு ஆண்டுகளுக்கு ஒருமுறை நடைபெறும் ஒரு பன்னாட்டு நிகழ்வாகும். கருத்தரங்கம் என்பது பலதரப்பட்ட வேதியியல் ஆராய்ச்சியாளர்களுக்கான ஒரு இடைவினை நிகழ்வாகும். வனேடியம் ஆராய்ச்சியின் ஆர்வத்தையும் சிந்தனைகளையும் வலைப்பின்னலில் இக்கருத்தரங்கு பகிர்ந்து கொள்கிறது. பன்னாட்டு வனேடியம் கருத்தரங்கின் முதல் கூட்டம் 1997 ஆம் ஆண்டு மெக்சிகோ நாட்டின் காங்கன் நகரத்தில் நடைபெற்றது.  

## கூட்டங்கள்

- 1997: காங்கன்
- 1999: பெர்லின்
- 2001: ஒசாகா
- 2004: சீகெட்டு
- 2006: சான் பிரான்சிசுகோ
- 2008: லிசுபன்
- 2010: டோயாமா
- 2012: ஆர்லிங்டன்
- 2014: படுவா
- 2016: தைபே
- 2018: மான்டிவீடியோ
- 2020: சைப்ரசு

## வனேடிசு விருது
வனேடிசு விருது என்பது பன்னாட்டு வனேடியம் கருத்தரங்கில் வனேடியம் ஆராய்ச்சியில் ஈடுபட்டுள்ள ஓர் ஆராய்ச்சியாளருக்கு வழங்கப்படும் ஒரு பன்னாட்டு விருது ஆகும். புதுமையான ஆராய்ச்சி செய்து, புதிய பயன்பாடுகளை உருவாக்கி, பெரிய எல்லைகள், பரந்த ஆராய்ச்சி நோக்கம், மற்றும் வனேடிய அறிவியலின் முன்னேற்றத்திற்காக சேவை செய்த ஒரு ஆராய்ச்சியாளருக்கு இந்த விருது வழங்கப்படுகிறது.  

### பெற்றவர்கள்
- 2004: டெபி சி. கிரான்சு
- 2006: டைட்டர் ரெடர்
- 2008: தோசிகாசு ஐரோ
- 2010: வின்சென்ட் பெகோராரோ
- 2012: இசுரேல் வாட்சு
- 2014: இயோவா கோசுடா பெசோவா
# மயூர்பஞ்ச் சமஸ்தானம்



நடனம், மயூர்பஞ்சு]]  

**மயூர்பஞ்ச் சமஸ்தானம்** (**Mayurbhanj State**) , இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் பரிபடா நகரம் ஆகும். இது பிரித்தானிய இந்தியாவின் வங்காளம் மாகணத்தில் 1911-ஆம் ஆண்டு வரையிலும், பின்னர் பீகார் மற்றும் ஒரிசா மாகாணம் (1912–1936) மற்றும் ஒரிசா மாகாணத்தின் (1936–1947) கிழக்கிந்திய முகமையில் இருந்தது. மயூர்பஞ்ச் சமஸ்தான ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

மலைப்பகுதிகள் அதிகம் கொண்ட மயூர்பஞ்ச் சமஸ்தானம், தற்கால இந்தியாவின் ஒடிசா மாநிலத்தின் மயூர்பஞ்ச் மாவட்ட பகுதிகளைக் கொண்டிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, மயூர்பஞ்ச் சமஸ்தானம் 10,982 சதுர கிலோ மீட்டர் பரப்பளவும், 6,10,383 மக்கள் தொகையும் கொண்டிருந்தது. இந்த சமஸ்தானத்தின் மலைப்பகுதிகளில் சந்தாலிகள், முண்டா மக்கள், ஹோ மக்கள் மற்றும் கிசான் மக்கள் போன்ற பழங்குடிகள் அதிகம் வாழ்ந்தனர்.  

## வரலாறு
12-ஆம் நூற்றாண்டில் மயூர்பஞ்ச இராச்சியத்தை பஞ்ச் வம்ச சத்திரியர்கள் நிறுவினர். பின்னர் மயூர்பஞ்ச் பகுதிகள் கலிங்க நாட்டின் கீழைக் கங்கர் மன்னர் இரண்டாம் பானு தேவன் கட்டுப்பாட்டுப்பாடில் சென்றது. 17-ஆம் நூற்றாண்டில் மயூர்பஞ்ச் மராத்தியப் பேரரசின் கீழ் ஒரு சிற்றரசாக இருந்தது. இரண்டாம் ஆங்கிலேய மராத்தியப் போருக்குப் (1803–1805) பின்னர், மயூர்பஞ்ச் இராச்சியம், பிரித்தானிய இந்தியாவின் கீழ் சுதேச சமஸ்தானமாக இருந்தது. இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி, மயூர்பஞ்ச் சமஸ்தானம், 1949-ஆம் ஆண்டில் ஒரிசா மாகாணத்தில் சேர்க்கப்பட்டது. மொழிவாரி மாநில மறுசீரமைப்புச் சட்டத்தின் படி, ஒரியா மொழி பேசும் பகுதிகளைக் கொண்டு 1 நவம்பர் 1956 அன்று ஒடிசா மாநிலம் நிறுவப்பட்ட போது மயூர்பஞ்ச் சமஸ்தானப் பகுதிகள் மயூர்பஞ்ச் மாவட்டத்தில் இணைக்கப்பட்டது.  

## இதனையும் காண்க
- கீழைக் கங்கர்
- மராட்டியப் பேரரசு
- இரண்டாம் ஆங்கிலேய மராத்தியப் போர் (1803–1805)
- பீகார் மற்றும் ஒரிசா மாகாணம் (1912–1936)
- ஒரிசா மாகாணம் (1936–1947)
- கிழக்கிந்திய முகமை
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# ரூபா பஜ்வா


**ரூபா பஜ்வா** (Rupa Bajwa பிறப்பு 1976) ஓர் இந்திய எழுத்தாளர் ஆவார், இவர் பஞ்சாபின் அமிருதசரசில் வசித்து வருகிறார். இவர் காமன்வெல்த் விருது, கிரின்சேன் கேவர் பரிசு மற்றும் இந்தியாவின் சாகித்ய அகாதமி விருது பெற்றவர்.  

## புதினங்கள்
2004 இல், தனது முதல் புதினமான *தெ சேரி சாப்பினை வெளியிட்டார்*, இது அவரது சொந்த ஊரையும் இந்தியாவின் வர்க்க இயக்கவியலையும் பற்றி விவரிக்கிறது. இந்த புதினத்திற்காக விமர்சகர்கள் இவரை இந்தியாவின் புதிய இலக்கிய கண்டுபிடிப்பு என்று அழைத்தனர். சூன் 2005 இல் இந்தப் புதினம் சிறந்த புதினத்திற்கான 24ஆவது கிரின்சேன் கேவர் பரிசினையும், காமன்வெல்த் பரிசினையும் 2006 ஆம் ஆண்டில் ஆங்கில சாகித்திய அகாதமி விருதினையும் வென்றது. இந்தப் புதினம் பிரஞ்சு ( *Le vendeur de saris* ), டச்சு ( *D Sariwinkel* ) மற்றும் செர்பியன் ( *Prodavnica sarija* ) உள்ளிட்ட பல மொழிகளில் மொழிபெயர்க்கப்பட்டுள்ளது.  

ரூபா பஜ்வாவின் இரண்டாவது புதினமான *டெல் மீ எ ஸ்டோரி* ஏப்ரல் 2012 இல் வெளியிடப்பட்டது. இது தீவிர எதிர்வினைகளை சந்தித்தது. இது சில தரப்பிலிருந்து விமர்சன ரீதியில் பாராட்டுகளைப் பெற்ற, அதே நேரத்தில் புது டெல்லியில் உள்ள இலக்கிய உலகில் சர்ச்சையை உருவாக்கியது, ஏனெனில் இந்த புதினத்தின் ஒரு பகுதி இவர்களையே எதிர்மறையாக சித்தரித்து இருந்தது.  

தற்போது, ரூபா பஜ்வா தனது மூன்றாவது புதினத்தை உருவாக்கி வருகிறார்.  

## கட்டுரைப்பணி
இவர் ஒரு சீக்கிய குடும்பத்தைச் சேர்ந்தவர் என்றாலும், பஜ்வா ஓர் இந்திய நாளிதழான த டெயிலி டெலிகிராப்பில் சர்ச்சைக்குரிய *"டார்க் திங்ஸ் டூ ஹேப்பன் இன் குருத்துவாரா"* என்பதனை எழுதினார்.  

*தி டெலிகிராப்*, *தி ட்ரிப்யூன்*, *டைம் அவுட்* மற்றும் *இந்தியா டுடே* *ஆகியவற்றில்* புத்தக மதிப்புரைகள் மற்றும் கட்டுரைகளை இவர் எழுதுகிறார்.  

## படைப்புகள்

- 2004 *தெ சேரி ஷாப்*
- 2012 *டெல் மீ எ ஸ்டோரி*
# கிழக்கிந்திய முகமை



**கிழக்கிந்திய சுதேச சமஸ்தானங்களின் முகமை** (**Eastern States Agency**) இந்திய விடுதலைக்கு முன்னர் வரை, பிரித்தானிய இந்தியாவிற்கு கீழிருந்த சுதேச சமஸ்தானங்களை கண்காணிக்கும் பிரித்தானிய இந்தியாவின் முகமைகளில் ஒன்றாகும். இந்த முகமை வங்காளம், சத்தீஸ்கர் மற்றும் ஒரிசா முகமைகளை ஒன்றிணைத்து 1933-ஆம் ஆண்டில் நிறுவப்பட்டது. இம்முகமையின் தலைமையிடம் கட்டக் நகரம் ஆகும். இம்முகமை துவக்கத்தில் வகாள மாகாணம்|வகாளம் மாகாண]] ஆளுநரின் கீழும், பின்னர் பிகார் மற்றும் ஒரிசா (1912–1936) ஆளுநரின் கீழும், இறுதியில் ஒரிசா மாகாண (1936–1947) ஆளுநரின் கீழும் செயல்பட்டது.  
## கிழக்கிந்திய முகமையின் கீழிருந்த சுதேச சமஸ்தானங்கள்

### ஒரிசா பகுதி சுதேச சமஸ்தானங்கள்
பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்:  

1. களஹண்டி சமஸ்தானம்
1. மயூர்பஞ்ச் சமஸ்தானம்
1. பாட்னா சமஸ்தானம்
1. சோன்பூர் சமஸ்தானம்

பிரித்தானிய இந்தியாவின் வணக்கம் இல்லா சுதேச சமஸ்தானங்கள்:  

1. ஆத்கர் சமஸ்தானம்
1. ஆத்மாலிக் சமஸ்தானம்
1. பாம்ப்ரா சமஸ்தானம்
1. பரம்பா சமஸ்தானம்
1. பௌத் சமஸ்தானம்
1. போனாய் சமஸ்தானம்
1. தஸ்பல்லா சமஸ்தானம்
1. தென்கனல் சமஸ்தானம்
1. கங்காபூர் சமஸ்தானம்
1. இந்தோல் சமஸ்தானம்
1. கியோன்சார் சமஸ்தானம்
1. கந்தபாரா சமஸ்தானம்
1. கர்சவன் சமஸ்தானம்
1. நயாகர் சமஸ்தானம்
1. நரசிங்பூர் சமஸ்தானம்
1. நீள்கிரி சமஸ்தானம்
1. பால் லகாரா சமஸ்தானம்
1. ராய்ரக்கோல் சமஸ்தானம்
1. ரண்பூர் சமஸ்தானம்
1. சரய்கேலா சமஸ்தானம்
1. தல்செர் சமஸ்தானம்
1. திகிரியா சமஸ்தானம்

### சத்தீஸ்கர் பகுதி (வணக்கமில்லா) சுதேச சமஸ்தானங்கள்

1. பஸ்தர் சமஸ்தானம்
1. சங்க்பாகர்
1. சுய்காடன்
1. ஜஷ்பூர் சமஸ்தானம்
1. காங்கேர் சமஸ்தானம்
1. கவர்தா சமஸ்தானம் (கபீர்தாம் மாவட்டம்)
1. கைராகர் சமஸ்தானம்
1. கோரியா சமஸ்தானம்
1. ராஜ்நாந்துகாவ் சமஸ்தானம்
1. இராய்கர் சமஸ்தானம்
1. சக்தி சமஸ்தானம்
1. சரங்கர் சமஸ்தானம்
1. சர்குஜா சமஸ்தானம்
1. உதய்பூர் சமஸ்தானம்

### வங்காள சுதேச சமஸ்தானகள்
பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்:  
1. கூச் பெகர் சமஸ்தானம்
1. திரிபுரா சமஸ்தானம்

## இதனையும் காண்க
- பஞ்சாப் அரசுகள் முகமை
- இராஜபுதனம் முகமை
- கத்தியவார் முகமை
- பரோடா மற்றும் குஜராத் முகமை
- சூரத் முகமை
- ரேவா கந்தா முகமை
- மகி கந்தா முகமை
- மால்வா முகமை
- புந்தேல்கண்ட் முகமை
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- பீகார் மற்றும் ஒரிசா மாகாணம் (1912–1936)
- ஒரிசா மாகாணம் (1936–1947)
# Module:Political party

local p = {}  

local default_color = '&#35;F8F9FA'  

local categories = {  
party_not_in_list = '',  
shortname_not_in_list = '',  
color_not_in_list = '',  
}  

local function create_error(error_message)  
return string.format('<strong>%s</strong>', error_message)  
end  

local function getFirstLetter(party)  
local index = mw.ustring.sub(party, 1, 1)  
-- Set index for non-A-Z starts  
if string.match(index, '%A') then  
return '1'  
end  
return string.upper(index)  
end  

local function stripToNil(text)  
-- If text is a string, return its trimmed content, or nil if empty.  
-- Otherwise return text (which may, for example, be nil).  
if type(text) == 'string' then  
text = text:match('(%S.-)%s*$')  
local delink = require('Module:Delink')._delink  
text = delink({text, wikilinks = "target"})  
end  
return text  
end  

-- Example of having all the data - color and names - in one table. Requires one page to be edited instead of two when adding a new party.  
function p._fetch(args)  
if not args[1] then  
return create_error("parameter 1 should be a party name.")  
end  

if not args[2] then  
return create_error("parameter 2 should be the output type.")  
end  

local party = stripToNil(args[1])  
local out_type = stripToNil(args[2])  
if out_type == 'colour' then  
out_type = 'color'  
end  
local index = getFirstLetter(party)  

-- Load data from submodule  
local data = mw.loadData('Module:Political party/' .. index)  
local data_all = data.full  

local party_alt = data.alternate[party]  
local party_info  
if party_alt then  
if data_all[party_alt] then  
party_info = data_all[party_alt]  
else  
index = getFirstLetter(party_alt)  
data = mw.loadData('Module:Political party/' .. index)  
party_info = data.full[party_alt]  
end  
else  
party_info = data_all[party]  
end  

-- Check if database value exists  
-- * Not even in database - return given error or input  
-- * No color - return error  
-- * No shortname/abbrev - return first non-blank of abbrev->shortname->input  
if not party_info then  
if out_type == 'color' then  
return args.error or default_color  
else  
return args.error or party  
end  
end  
local return_value = party_info[out_type]  
if return_value == "" then  
if out_type == 'color' then  
return args.error or create_error("Value not in template. Please request that it be added.")  
elseif out_type == 'abbrev' then  
if party_info.shortname ~= "" then  
return party_info.shortname  
else  
return party  
end  
elseif out_type == 'shortname' then  
if party_info.abbrev ~= "" then  
return party_info.abbrev  
else  
return party  
end  
else  
return party  
end  
end  

if out_type == 'color' and string.find(return_value, '#') then  
return_value = string.gsub(return_value, '#', '&#35;')  
end  
return return_value  
end  

function p.fetch  
-- Initialise and populate variables  
local getArgs = require("Module:Arguments").getArgs  
local args = getArgs  

return p._fetch(args)  
end  

return p
# மேகட் பிரெயின்

***மேகட் பிரெயின்*** என்பது அமெரிக்க இசைக்குழுவான ஃபங்கடெலிக்கின் இசைத்தொகுப்பும் தனியிசையும் ஆகும். இது ஜூலை 1971இல் வெளியிடப்பட்டது.  

கிதார் இசைக்கலைஞர் எடீ ஹேசல் இசைத்த பத்து நிமிட தனியிசைக்காக இது மிகவும் பிரபலமானது. 1970களின் 17வது சிறந்த இசைத்தொகுப்பு இது என்று *பிட்ச்ஃபோர்க்* என்ற இதழ் அறிவித்தது*.* 2020ஆம் ஆண்டில், *ரோலிங் ஸ்டோன்* என்ற இதழ், இதுவரை வெளிவந்தவற்றில் 136வது சிறந்த இசைத்தொகுப்பாக இது உள்ளது என்று அறிவித்தது.
# சித்ரா பாரூச்சா

**சித்ரா பாருச்சா** (Chitra Bharucha பிறப்பு 6 ஏப்ரல் 1945) ஒரு முன்னாள் குருதிவியல் ஆலோசகர் மற்றும் பிபிசி அறக்கட்டளையின் முன்னாள் துணைத் தலைவர் ஆவார். பிபிசிக்கு தலைமை தாங்கிய முதல் பெண் மற்றும் முதல் தெற்காசியர் ஆவார்.  

இந்தியாவின் மதுரையில் பிறந்த இவர், 1972 முதல் இங்கிலாந்தில் வசித்து வருகிறார். இவர் சென்னை, ஈவார்ட் பள்ளி மற்றும் வேலூரில் உள்ள கிறிஸ்டியன் மருத்துவக் கல்லூரி மற்றும் மருத்துவமனை ஆகியவற்றில் கல்வி பயின்றார், 1972 இல் இங்கிலாந்திற்குச் செல்வதற்கு முன் மருத்துவத் தகுதியைப் பெற்றார். 1981 மற்றும் 2000 க்கு இடையில், அவர் பெல்ஃபாஸ்ட் சிட்டி மருத்துவமனையில் மருத்துவ ஆலோசகராக இருந்தார் மற்றும் வடக்கு அயர்லாந்து இரத்த மாற்று சேவையின் துணை இயக்குநராக இருந்தார். அவர் 1999 இல் பொது மருத்துவ குழுவிற்குத் தேர்ந்தெடுக்கப்பட்டார்.  

1996 இல் பாருச்சா ஊடகத் துறைக்குச் சென்றார், 1999 வரை வடக்கு அயர்லாந்திற்கான பிபிசி ஒளிபரப்பு குழுவில் பணியாற்றினார். ஏப்ரல் 2001 இல் வடக்கு அயர்லாந்தின் சுயாதீன தொலைக்காட்சி ஆணையத்தின் உறுப்பினராக நியமிக்கப்பட்டார், அங்கு திசம்பர் 2003 வரை ஐடிசி ஆஃப்காமில் இணைக்கப்படும் வரை பணியாற்றினார், மேலும் ,நவம்பர் 2004 இல் விளம்பர தரநிலைகள் ஆணையத்தின் உறுப்பினரானார்.  

## பிபிசி
அக்டோபர் 2006 இல், பாருச்சா பிபிசி அறக்கட்டளையின் துணைத் தலைவராக நியமிக்கப்பட்டார், இது பிபிசியின் ஆளுனர்கள் குழுவிற்குப் பின் வந்த அமைப்பு. இவர் அப்போதைய பிபிசி தலைவரான மைக்கேல் கிரேடின் துணைப் பொறுப்பாளராக இருந்தார். நவம்பர் 1, 2006 அன்று அறக்கட்டளை உருவானவுடன் கிரேட் பணித் துறப்பு செய்த பின்னர் பாருச்சா பிபிசியின் செயல் தலைவராக ஆனார், சர் மைக்கேல் லியோன்ஸ் 1 மே 2007 அன்று தலைவர் பதவியை ஏற்கும் வரை அவர் அந்த பதவியை வகித்தார்.  

31 அக்டோபர் 2010 அன்று அறக்கட்டளையின் துணைத் தலைவர் பதவியிலிருந்து பாருச்சா விலகினார்.
# தாமரை (இதழ்)

**தாமரை** என்பது 1950 களில் வெளியான முற்போக்கு சிற்றிதழ் ஆகும். இது இந்திய ஒன்றியம், தமிழ்நாட்டில் இருந்து மாதம் இருமுறை வெளிவந்தது.  

## வரலாறு
தாமரை இதழின் ஆசிரியராக ப. ஜீவானந்தமும், 'மாஜினி' துணை ஆசிரியராகவும் பணியாற்றினர். பணியாற்றினார். ஜீவானந்தத்துக்குப் பிறகு மாஜினி இதழ் பொறுப்பை நிர்வகித்தார். பின்னர், 1960 களில் தி. க. சிவசங்கரன், ஆ. பழநியப்பன், எம். கே. ராமசாமி ஆகிய மூவரைக் கொண்ட 'ஆசிரியர் குழு' தாமரையை வளர்க்கும் பணியை ஏற்று நடத்தியது. இவர்களது ஆசிரியப் பொறுப்பு பத்து வருட காலம் நீடித்தது. இந்தக் காலகட்டத்தில் 'தாமரை' இலக்கியவாதிகளின் கவனத்தைக் கவர்ந்தது.  

உலக இலக்கியங்களின் வளர்ச்சி, அண்டை மாநிலங்களில் வளரும் இலக்கியப் போக்குகள், சோவியத் உருசியாவின் புதிய இலக்கியப் படைப்புகள் ஆகியவற்றைத் தமிழ் வாசகர்களுக்கு விரிவாக அறிமுகம் செய்தது தாமரை. இதற்கென்றே சர்வதேச சிறுகதை மலர், (இந்திய) அயல்மொழிச் சிறுகதைச் சிறப்பிதழ் என்று அவ்வப்போது சிறப்பிதழ்களை ஆசிரியர் குழுவினர் உருவாக்கினர். அவ்வப்போது சிறுகதைப் போட்டிகளை நடத்தினர்.  

தமிழ்நாட்டின் இலக்கியப் படைப்பாளிகளது சிறுகதைகளைச் சேகரித்து சிறுகதைச் சிறப்பிதழ்கள் வெளியிட்டார்கள். வட்டார இலக்கிய வளர்ச்சியை அறிமுகப்படுத்தும் வகையில் 'கரிசல் இலக்கிய மலர்' தயாரித்தார்கள்.  

விமர்சனக் கட்டுரைகளைச் சேகரம் செய்து வெளியிடுவதில் அக்காலக்கட்டத்திய தாமரை அதிக அக்கறை காட்டியது. மணிக்கொடி எழுத்தாளர்களை விமர்சித்து தி. க. சிவசங்கரன் ஒரு கட்டுரைத் தொடர் எழுதினார்.  
உலக நாடக இலக்கியம் குறித்து எம். கே. மணி சாஸ்திரி கட்டுரைத் தொடர் ஒன்றை எழுதினார்.  

ஆசிய, ஆப்பிரிக்க விடுதலைக் கவிஞர்களின் படைப்புகளைத் தமிழில் தந்தது தாமரை. வியட்நாம் மக்களின் விடுதலைப் போராட்டத்தையும், அதன் பின்னணியில் தோன்றிய இலக்கியங்களின் பெருமையையும் எடுத்துச் சொல்வதற்காக 'வியட்நாம்' மலர் ஒன்றை வெளியிட்டது.  

தாமரை வெகுகாலம் வரை புதுக் கவிதையை வரவேற்கவில்லை. பின்னர் முற்போக்குப் பாணியில் எழுதப்படும் புதுக் கவிதைகளை விரும்பி வெளியிட்டது. புதிய கவிஞர்களுக்கு ஆதரவு தந்தது.  

நூறு இதழ்கள் தயாரித்து முடித்துப் பெயர் ஈட்டிய பெருமையோடும் மகிழ்ச்சியோடும் ஆசிரியப் பொறுப்பிலிருந்து ஆசிரியர் குழுவினர் விலகிக் கொண்டனர். அதிலிருந்து 'தாமரை' தனது பெருமையை இழக்கலாயிற்று.
# கோயம்புத்தூர் விழா



**கோயம்புத்தூர் விழா** (Coimbatore Vizha) என்பது இந்தியாவின் தமிழ்நாட்டிலுள்ள நகரமான கோயம்புத்தூரில் ஆண்டுதோறும் நடைபெறும் ஒரு திருவிழாவாகும். ஒன்பது நாள் நிகழ்ச்சியாக நடைபெறும் இவ்விழா கோவையின் வற்றாத உணர்வைக் கொண்டாட அனைத்து குடிமக்களையும் ஒன்றிணைக்க முயல்கிறது.  

விழாவின் முக்கிய ஈர்ப்புகளில் ஒன்று, திறந்த இரண்டு அடுக்கு பேருந்து ஆகும். இது திருவிழாவின் அடையாளங்களையும் இலவச நகர சுற்றுப்பயணங்களையும் வழங்குகிறது. பேருந்துப் பயணம் நகரத்தில் உள்ள பிரபலமான இடங்கள் மற்றும் சில பாரம்பரிய கட்டிடங்களை உள்ளடக்கியதாகும்.  

## வரலாறு
கோயம்புத்தூர் விழா சங்கர் வாணவராயரால் 2009 ஆம் ஆண்டு தொடங்கப்பட்டது. இந்த நிகழ்வு ஆதரவு நிறுவனங்கள், நிகழ்வுகள் மற்றும் குடிமக்கள் பங்கேற்பு ஆகியவற்றின் அடிப்படையில் வளர்ந்துள்ளது. முதல் பதிப்பில், 30 பள்ளிகளைச் சேர்ந்த குழந்தைகள் மதத் தலைவர்களுடன் பல்வேறு வழிபாட்டுத் தலங்களுக்குச் சென்று, மத நல்லிணக்கத்தையும் சிறந்த புரிதலையும் மேம்படுத்தினர். .  

2016 ஆம் ஆண்டு நடைபெற்ற விழா 8 ஆவது பதிப்பாக சனவரி 29 முதல் பிப்ரவரி 4 வரை நடைபெற்றது. 2017 ஆம் ஆண்டு 9 ஆவது பதிப்பாக சனவரி 27 ஆம் தேதியன்று 50 கூட்டு நிறுவனங்கள் மற்றும் 90 நிகழ்வுகளுடன் நடைபெற்றது. *கோவை பாட்டு*, கோவைக்கான ஒலி ஒளி காட்சி அஞ்சலி மற்றும் *சிப்பி* கோயம்புத்தூரின் சின்னம் என்ற விழா ஆகியவை அறிவிக்கப்பட்டன. இந்த பதிப்பிற்கான தனித்துவமாக நடபெற்ற நிகழ்வுகளில் ரோபோபெசுட்டும் தலைக்கவச விழிப்புணர்வு பேரணியும் நடைபெற்றன. 2018 ஆம் ஆண்டு 10 ஆவது பதிப்பு சனவரி 5-12 வரை 120 நிகழ்வுகளை முன்வைத்தது. இந்த ஆண்டில் நகரின் திறந்த இரட்டை அடுக்கு பேருந்து பயணங்கள் ஒரு தனித்துவமான கூடுதல் சிறப்பாகும். கோயம்புத்தூரின் ஏழு முக்கிய வீதிகள் "விழா வீதிகள்" என நியமிக்கப்பட்டன. தனித்துவமான நிகழ்வுகளாக சுமார் 100 கலைஞர்கள் பங்கு பெற்ற "ஓவிய சந்தை" யும் , மொத்த நகரத்தையும் சுத்தம் செய்யும் நிகழ்ச்சியும் நடைபெற்றன.  

2019 ஆம் ஆண்டு பதினொன்றாவது பதிப்பு சனவரி 4 முதல் 12 வரை விழா நடைபெற்றது. இதில் 103 பங்குதாரர்கள் மற்றும் 150 நிகழ்வுகள் இடம்பெற்றன. கோயம்புத்தூர் விழா அணிவகுப்பு, உணவு தெரு, திறந்தநிலை வினாடி வினா, பாரம்பரிய கார் காட்சி, திரைப்பட விழா, பாரம்பரிய நடைகள், அறிவியல் மற்றும் தொழில்நுட்ப காட்சி பெட்டி, கலை மற்றும் விளையாட்டு நிகழ்வுகள் ஆகியவை இந்த பதிப்பின் முக்கிய நிகழ்வுகளாகும்.  

## சின்னம்
சிப்பி சின்னம் தமிழ்நாட்டின் மாநிலப் பறவையான பொதுவான மரகதப் புறாவைக் குறிக்கிறது . சிப்பி சின்னம் மாணிக்க இளவரசி என்றும் அழைக்கப்படுகிறது.
# குழிக்கரை பிச்சையப்பா பிள்ளை


**குழிக்கரை சேதுப்பிள்ளை பிச்சையப்பா பிள்ளை** (*Kulikkarai Sethuppillai Pichaiappa Pillai*, 19 மார்ச் 1913 – 29 அக்டோபர் 1979) ஒரு தென்னிந்திய நாதஸ்வரக் கலைஞர் ஆவார்.  

## இளமைக் காலம்
திருவாரூர் மாவட்டம், மன்னார்குடி கோட்டம், கூத்தாநல்லூர் வட்டம், குழிக்கரை என்ற கிராமத்தில், நாதஸ்வரக் கலைஞர் சேதுப்பிள்ளை, ஆயிப்பொன்னம்மாள் தம்பதியருக்கு ஒரே மகனாக 1913 ஆம் ஆண்டு மார்ச் மாதம் 19-ந் திகதி பிறந்தார்.  

## இலங்கையில் நாதசுவரக் கச்சேரி
இலங்கை யாழ்ப்பாணத்தில் 1951 ஆம் ஆண்டு ஒரு தமிழ் விழா நடைபெற்றது. அப்போது தமிழ் ஓலைச் சுவடிகளை ஊர்வலமாக எடுத்துச் சென்றார்கள். அந்த ஊர்வலத்திலும், பின்னர் விழா அரங்கிலும் பிச்சையப்பா தன் குழுவினருடன் நாதஸ்வரக் கச்சேரி செய்தார். இதைப்பற்றிப் பின்னர் கட்டுரை எழுதிய பேராசிரியர் கல்கி கிருஷ்ணமூர்த்தி, "ஸ்ரீ பிச்சையப்பா அன்றைய தினம் பொழிந்த இசை வெள்ளம் இன்னமும் யாழ்ப்பாண வீதிகளில் ஓடிக்கொண்டிருக்கும் என்று நம்புகிறேன்" என சிலாகித்து எழுதினார்.  

## விருதுகள்
- திருவாவடுதுறை ஆதீன வித்துவானாக இருந்து பல சாதராக்களும், தங்கப் பதக்கங்களும் பெற்றார்.
- இந்தியப் பிரதமர் பண்டித ஜவஹர்லால் நேரு வழங்கிய தங்கப் பதக்கம்
- இந்தியப் பிரதமர் லால் பகதூர் சாஸ்திரி வழங்கிய "அகில பாரத நாதஸ்வர சக்கரவர்த்தி" விருது
- தமிழ் நாடு அரசின் கலைமாமணி விருது.

## குடும்ப வாழ்க்கை
இவருக்கு இரு மனைவியர். முதல் மனைவி இவரது தாய் மாமனான திருவாரூர் நாராயணஸ்வாமி நாகஸ்வரக்காரரின் மகள் ஆவார். இரண்டாவது மனைவி திருக்கண்ணமங்கை வீராசாமி தவில்காரரின் மகள் ராஜாயி ஆவார். இவரது குழந்தைகள் 2 மகன்களும் 4 மகள்களும் ஆவர். இவரது மகன் கே. எஸ். பி. விஸ்வலிங்கம் ஒரு பாட்டுக் கலைஞர். சென்னை, புதுச்சேரி வானொலி நிலையங்களில் பணியாற்றியவர்.  

## மறைவு
குழிக்கரை பிச்சையப்பா பிள்ளை 1979 ஆம் ஆண்டு அக்டோபர் 29 ஆம் நாள் தன் சொந்த ஊரில் காலமானார்.
# அனகாபுத்தூர் இராமலிங்கம்


**அனகாபுத்தூர் ராமலிங்கம்** என்பவர் அண்ணா திராவிட முன்னேற்றக் கழகத்தின் நிறுவனர் ஆவார். அண்ணாவின் மறைவுக்குப்பின் கருணாநிதி, திமுக தலைவராகவும், தமிழக முதல்வராகவும் ஆனார். அக்காலத்தில் கட்சியின் பொருளாளராக இருந்த ம.கோ.இரா., தானே பொருளாளராக இருந்தும், வேறு அழுத்தம் காரணமாக கணக்கு கேட்டதால் கட்சியிலிருந்து நீக்கப்பட்டார். புதியக் கட்சி தொடங்க விரும்பிய ம.கோ.இரா,அப்போது இவர் தொடங்கியிருந்த ‘அ.தி.மு.க.’ என்ற கட்சியில் தம்மை இணைத்துக் கொண்டார். அப்போது, ‘ஒரு சாதாரணத் தொண்டன் தொடங்கிய கட்சியில் என்னை இணைத்துக் கொண்டேன்’ என அறிவித்ததுடன், இராமலிங்கத்துக்கு மேல்சபை உறுப்பினர் (எம்.எல்.சி.) பதவியும் அளித்தார். நெசவு தொழில் செய்து வந்த ராமலிங்கம் அனகாபுத்தூர் நகராட்சி தலைவராகவும், கோ-ஆப்டெக்ஸ் தலைவராகவும் இருந்தார்.  

## வாழ்க்கை
ராமலிங்கத்துக்கு 2 மனைவிகள். முதல் மனைவி லட்சுமி அம்மாளுக்கு சுடர்க்கொடி, மரகத மணி, நாகம்மாள் என்ற பெண் குழந்தைகள் உள்ளனர். இதில் மனைவி லட்சுமி இறந்த பிறகு இரண்டாவதாக சின்னம்மாள் என்பவரை திருமணம் செய்து கொண்டார். அவர்களுக்கு சுப்புலட்சுமி, அண்ணாதுரை, சின்னசாமி என்ற பிள்ளைகள் உள்ளனர். தற்போது சின்னம்மாள், அனகாபுத்தூரில் தன்னுடைய மகள் சுப்புலட்சுமியின் வீட்டில் வசித்து வருகிறார்.
# பட்டுராசு



**பட்டுராசு** அல்லது **பட்டுராசு களப்பாடியார்** என்பவர் தொழிற்சங்கப் போராட்டவாதி. சமூக நீதி செயல்பாட்டாளர். தொழிலாளர் உரிமைகளுக்காகப் போராடியவர். இந்திய தேசிய இராணுவத்தில் சேவை செய்தவர். அகில மலாயா தொழிற்சங்க சம்மேளனத்தின் காரியதரிசி பதவியில் இருந்தவர்.  

## வாழ்க்கை சுருக்கம்
தமிழ்நாடு, திருவாரூர் மாவட்டம், மன்னார்குடி வட்டத்திலுள்ள, கீழ நெம்மேலி கிராமத்தில் பிறந்தார். 1930 ஆம் ஆண்டு தன்னுடைய சிறுவயதில் மலாயாவிற்கு வேலை தேடிச்சென்றார். அங்கெல்லாம் ஆங்கிலேயர்கள், சீனர்கள், மலேசியர்களின் தோட்டங்களில் இந்தியர்கள் அடிமைகளாக நடத்தப்பட்டது கண்டு மனம்வெதும்பினார். இதனால் அவருக்கு பொதுவுடைமைச் சிந்தனையாளர்களுடன் உறவு ஏற்பட்டது. பி. வீரசேனன், எஸ். ஏ. கணபதி, வாட்டாக்குடி இரணியன் போன்றவர்களுடன் சேர்ந்து இரும்பாலைத் தொழிற்சங்கத்தை தொடங்கினார். தொழிலார்களுக்காக பல போராட்டங்களையும், துப்பாக்கி குண்டடிகளையும் பெற்றார்.  

1946 ல் தமிழர்களை கொத்தடிமைகளாக பயன்படுத்திய மலாயா ரவுடிகள் ஆதிகத்தை எதிர்த்து போராடினார். ஆயுதம் தாங்கியப் போரட்டத்தில், ரவுடிகளின் தலைவன் சுட்டுக் கொல்லப்பட்டான். அதில் பட்டுராசு, வீரசேனன், கணபதி, இரணியன் மேல் வழக்கு பதிவு செய்தனர். இந்த வழக்கில் இவர்களுக்காக வாதடியவர் சிங்கப்பூர் அதிபராக இருந்த லீ குவான் யூ. ஆங்கிலேயருக்கு எதிரான போராட்டத்தில் ஈடுப்பட்டதால், இவர்களை ஆங்கிலேய அரசு சுட்டுக்கொல்ல உத்தரவிட்டது. இவர் தலைமறைவாக இருந்தார். கோலாலம்பூர் அருகில் போர்டீசன் துறைமுகத்தில் தலைமறைவாக இருந்து, பின் ரகசியமாக 1949 ஆண்டு சிங்கப்பூரில் இருந்து அந்தமான் வழியாக இந்தியா திரும்பினார்.  

தமிழகத்தில், ஒருங்கிணைந்த தஞ்சாவூர் மாவட்டத்தில் அந்த காலகட்டத்தில் பண்ணையாட்கள் உரிமைக்காக, நிலவிய கொடுமைகளுக்கு எதிராக போராடிக் கொண்டிருந்த கம்யூனிஸ்ட் கட்சித் தோழர்களான வெங்கடேச சோழகர், எஸ். ஜி. முருகையன் போன்றவர்களோடு இணைந்து போராடத் தொடங்கினார்.  

தோழர் பட்டுராசு பெண்ணடிமையை எதிர்த்து தன் மனைவிக்கு மோதிரம் மட்டுமே மாற்றி சுயமரியாதையாகத் திருமணத்தை நடத்தியும், வாழ்ந்து காட்டினார்.  

## ஆலயநுழைவு
தோழர் பட்டுராசு தனது கிராமமான நெம்மேலியில் பள்ளிக்கூடம் ஆரம்பித்து அதில் தன்னுடன் சிங்கப்பூரில் வேலை செய்த தாழ்த்தப்பட்ட ஆசிரியர்களைப் பணியமர்த்தினார். அனைத்து மாணவர்களையும் ஊரில் உள்ள பிள்ளையார் கோவிலுக்கு அழைத்துச்சென்று அதிர்வை ஏற்படுத்தினார்.  

இவர் 1970-களில் நாகப்பட்டிணம் நாடாளுமன்ற தொகுதிக்கு, பொதுவுடைமை கட்சி சார்பாக போட்டியிட்டு தோற்றுப்போனார்.  

தியாகி பென்சனுக்காக கேட்டபோது, மக்களுக்காக போராடியதற்காக கூலி வாங்குவது தவறு என அதை மறுத்தவர். அவரை மதிக்கும் விதமாக மன்னார்குடியை அடுத்த கீழநெம்மேலி என்ற கிராமத்தில் பறையர் மக்கள் தங்கள் வாழும் பகுதிக்கு கே. பி நகர் என்று பெயர் வைத்து சிறப்பித்தனர்.
# ஜவ்கார் சமஸ்தானம்



வின் தி இம்பீரியல் கெசட்டியர் ஆப் இந்தியா வரைபடத்தில் ஜவ்கார் சமஸ்தானம்]]  

**ஜவ்கார் சமஸ்தானம்** (**Jawhar State**) 1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால மகாராட்டிரா மாநிலத்தின் பால்கர் மாவட்டத்தின் ஜவ்ஹார் தாலுகா பகுதிகளை கொண்டிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, ஜவ்கார் சமஸ்தானம் 1383 சதுர மைல் பரப்பளவும், 50,538 மக்கள் தொகை கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

இந்திய விடுதலைக்குப் பிறகு ஜவ்கார் சமஸ்தானம், பம்பாய் மாகாணத்தின் தானே மாவட்டத்தில் இணைக்கப்பட்டது. பின்னர் 1 ஆகஸ்டு 2014 அன்று புதிதாக நிறுவப்பட்ட பால்கர் மாவட்டத்தின் ஜவ்ஹார் தாலுகாவில் ஜவ்கார் சமஸ்தானப் பகுதிகள் இணைக்கப்பட்டது.  
## வரலாறு

1343-ஆம் ஆண்டில் கோலி இனத்தின் ஜெயதேவ் ராவ் ஜவ்கார் இராச்சியத்தை நிறுவினார்.  
1664-ஆம் ஆண்டு முதல் ஜவ்கார் இராச்சியம், மராத்தியப் பேரரசில் ஒரு சிற்றரசாக இருந்தது. மூன்றாம் ஆங்கிலேய மராத்தியப் போருக்குப் பின்னர் ஜவ்கார் இராச்சிய மன்னர்கள், 1818-ஆம் ஆண்டில் பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்று, பிரித்தானிய இந்தியாவிற்கு கீழ் ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பிரித்தானிய இந்தியாவின் பம்பாய் மாகாணத்தின் தானே முகமையின் கீழ் செயல்பட்டது. ஜவ்கார் சமஸ்தான மன்னர்களுக்கு பிரித்தானிய இந்தியா அரசு, 9 துப்பாக்கிக் குண்டுகள் முழுங்கி மரியாதை செய்தனர்.  
## ஆட்சியாளர்கள்
- [1300–1337] ஜெயதேவ் முக்னே
- [1337-1388] முதலாம் நெம்ஷா முக்னே
- [1388–1429] பீமாராவ் முக்னே
- [1429–1492] தேவ்ராவ்
- [1492-1560] முதலாம் கிருஷ்ணாராவ்
- [1560–1630] இரண்டாம் நெம்ஷா கிருஷ்ண ஷா
- [1630-1678] விக்ரம் ஷா முக்னே
- [1678-1694] முதலாம் பதாங் ஷா
- [1694–1710] இரண்டாம் கிருஷ்ண ஷா
- [1710–1742] இரண்டாம் விக்ரம் ஷா
- [1742-1758] மூன்றாம் கிருஷ்ண ஷா
- [1758-1798] இரண்டாம் பதாங் ஷா
- [1798–1821] மூன்றாம் விக்ரம் ஷா
- [1821 – சூன் 1865] மூன்றாம் பதாங் ஷா
- [29 சூன் 1865-சூலை 1865] நான்காம் விக்ரம் ஷா
- [சூலை 1865–1905] நான்காம் பதாங் ஷா
- [1905 – 1917]கணபதி ராவ் முக்னே
- [1917–10 டிசம்பர் 1927] மார்த்தாண்ட ராவ் முக்னே
- [10 டிசம்பர் 1927–15 ஆகஸ்டு 1947] யஷ்வந்த் ராவ் மார்த்தாண்ட ராவ் முக்னே
## இதனையும் காண்க
- ஜவ்ஹார் தாலுகா
- பால்கர் மாவட்டம்
- மராட்டியப் பேரரசு
- இரண்டாம் ஆங்கிலேய மராத்தியப் போர் (1803–1805)
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# பால்கொண்டா மலைகள்


**பால்கொண்டா மலைகள்** (*Palkonda Hills*) என்பது தென்னிந்திய மாநிலமான ஆந்திரப் பிரதேசத்தில் உள்ள கிழக்குத் தொடர்ச்சி மலையின் ஒரு பகுதியாக இருக்கும் மலைத்தொடர் ஆகும். பால் கொண்ட மலைகள் "பால் மலைகள்" என்று பொருள்படும். இவை வடமேற்கிலிருந்து தென்கிழக்கு திசையில் திருப்பதி புனித யாத்திரை மையத்தில் முடிவடைகிறது.  

## சொற்பிறப்பியல்
*பால்கொண்டா* என்ற பெயர் "பால் மலைகள்" என்று மொழிபெயர்க்கப்பட்டுள்ளது. இது தெலுங்கு வார்த்தைகளான *பால்* அதாவது பால் மற்றும் *கொண்டா* என்றால் மலை ஆகியவற்றின் கலவையாகும். இம்மலைகளில் மேய்ச்சல் நிலங்கள் இருப்பதாலும் இந்தப் பெயர் ஏற்பட்டது.  

## புவியியல்
பால்கொண்டா மலைத்தொடர் தென்கிழக்கிலிருந்து வடமேற்கு திசையில் உள்ளது. இது அனந்தபூர் மற்றும் கடப்பா மாவட்டங்களைக் கடந்து செல்கிறது. இந்த மலைகள் சராசரியாக 2,000 அடி உயரமுடையது. இம்மலைத்தொடரின் மிக உயர்ந்த பகுதியான 3,060 அடி புட்டெய்டில் உள்ளது. மேற்கு பகுதி விரிவாக்கம் அனந்தபூரில் சேசாசலம் மலையாக உருவாகின்றது.  

பால்கொண்டா மலைகள் கேம்ப்ரியக் காலத்திலிருந்து உருவாகிய மலைகள் ஆகும். இவை 500 மில்லியன் ஆண்டுகளுக்கும் மேலாகப் பெண்ணாறு மற்றும் அதன் துணை ஆறுகளால் அரிக்கப்பட்டன. மலைகள் பெரும்பாலும் எரி கற்குழம்பு மற்றும் சிலேட்டுக் கல் படிவுகளுடன் கூடிய குவார்ட்சைட் அமைப்புகளால் ஆனவை.  

## ஆறுகள்
பன்சூ மற்றும் செய்யாறு இந்த வட்டாரத்தின் ஓடும் முக்கிய ஆறுகள் ஆகும். சித்ராவதி மற்றும் பாபாக்னி ஆறுகள் இணைந்து பல வடிநிலங்களைத் தொடர்ச்சியாக உருவாக்குகின்றன. பால்கொண்டாவிற்கும் அதன் இணையான வேலிகொண்டாவிற்கும் இடையில் பல நீரோடைகள் உள்ளன. இந்நீரோடைகளில் பள்ளத்தாக்குகளில் நீர்ப்பாசனம் செய்வதற்காக அணைகள் கட்டப்பட்டுள்ளன.  

## தாவரங்கள் மற்றும் விலங்கினங்கள்
இந்த மலைகளில் தேக்குமரக் காடுகள் உள்ளன, மேலும் இது மிகவும் அழிந்து வரும் ஜெர்டன் கல்குருவியின்<nowiki/>வாழிடமாகவும் உள்ளது.  

## மனித வாழ்விடங்கள்
திருமலை மற்றும் கோவில் நகரமான திருப்பதியின் புனித மலை பால்கொண்டா மலைத்தொடரின் தென்கிழக்கு முனையில் அமைந்துள்ளது.
# மாங்கனீசு ஆக்சலேட்டு



**மாங்கனீசு ஆக்சலேட்டு** (*Manganese oxalate*) என்பது MnC<sub>2</sub>O<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். மாங்கனீசும் ஆக்சாலிக் அமிலமும் சேர்ந்து இவ்வுப்பு உருவாகிறது. மெல்லிய இளஞ்சிவப்பு நிறப் படிகங்களாக மாங்கனீசு ஆக்சலேட்டு படிகமாகிறது. தண்ணீரில் இது கரையாது ஆனால் படிக நீரேற்றாக உருவாகிறது. இலிந்பெர்கைட்டு கனிமமாக மாங்கனீசு ஆக்சலேட்டு இயற்கையில் தோன்றுகிறது.  

## தயாரிப்பு
சோடியம் ஆக்சலேட்டும் மாங்கனீசு குளோரைடும் சேர்ந்து பரிமாற்ற வினையில் ஈடுபட்டு மாங்கனீசு ஆக்சலேட்டு உருவாகிறது.  
:<math>\mathsf{ MnCl_2 + Na_2C_2O_4 + 2H_2O \ \xrightarrow{}\ MnC_2O_4\cdot 2H_2O\downarrow + 2NaCl }</math>  
## இயற்பியல் பண்புகள்
மாங்கனீசு ஆக்சலேட்டு இளஞ்சிவப்பு நிறப் படிகங்களாக உருவாகிறது.  

இதன் p K<sub>sp</sub> மதிப்பு 6.8 ஆகும். இது தண்ணீரில் கரையாது.  

MnCO•*n* HO, என்ற வாய்ப்பாடு கொண்ட படிக நீரேற்றாக மாங்கனீசு ஆக்சலேட்டு படிகமாகிறது. இங்குள்ள n = 2 மற்றும் 3.  

MnCO•2HO என்ற வாய்ப்பாடு கொண்ட படிகநீரேற்று இளஞ்சிவப்பு நிற செஞ்சாய்சதுரப் படிகங்களாக இடக்குழு *P*2<sub>1</sub>2<sub>1</sub>2<sub>1</sub>, அலகு அளவுருக்கள் a = 0.6262 நானோமீட்டர், b = 1.3585 நானோமீட்டர், c = 0.6091 நானோமீட்டர், Z = 4, 100°செல்சியசு வெப்பநிலையில் உருகும்.  
## வேதிப் பண்புகள்
மாங்கனீசு ஆக்சலேட்டு சூடுபடுத்தும் போது சிதைவடையும்:  
:<math>\mathsf{ MnC_2O_4 \ \xrightarrow{215^oC}\ MnO + CO\uparrow + CO_2\uparrow }</math>  
## பயன்பாடுகள்
- எண்னெய் உலர்த்தும் முகவராக மாங்கனீசு ஆக்சலேட்டு பயன்படுத்தப்படுகிறது.
- MnO, Mn2O3 மற்றும் Mn3O4 போன்ற பல்வேறு மாங்கனீசு ஆக்சைடுகளின் ஒற்றை கட்ட நானோ துகள்களை ஒருங்கிணைக்க மாங்கனீசு ஆக்சலேட் முன்னோடிச் சேர்மமாகப் பயன்படுத்தப்படுகிறது.
# ழீன் புரோதீ



**ழீன் பி. புரோதீ** *(Jean P. Brodie)* ஒரு பிரித்தானிய வானியற்பியலாளர் ஆவார்.இவர் சாந்தா குரூசில் உள்ள கலிபோர்னியா பல்கலைக்கழகத்தில் வானியல், வானியற்பியல் துறையில் பேராசிரியராகவும் இலிக் நோக்கீட்டகத்தில் வானியலாளராகவும் உள்ளார்.  

## கல்வி
இவர் இலண்டன் பல்கலைக்கழகத்தில் இளம் அறிவியல் பட்டமும் கேம்பிரிட்ஜ் எம்மானுவேல் கல்லூரியிலும் கேம்பிரிட்ஜ் வானியல் நிறுவனத்திலும் முனைவர் பட்டமும் பெற்றார். இவ பன்னாட்டு வானியல் ஒன்றிய உறுப்பினர் ஆவார்.  

## வாழ்க்கைப்பணி
இவர் கேம்பிரிட்ஜில் முனைபர் ஆய்வு முடித்ததும் பெர்க்கேலியில் உள்ள கலிபோர்னியா பல்கலைக்கழகதில் 1980 முதல் 1982 வரை முதுமுனைவர் ஆய்வைத் தொடர்ந்தார், பிறகு கேம்பிரிட்ஜ் கிர்ட்டன் கல்லுரியிலும் கேம்பிரித் வானியல் நிறுவனத்திலும் ஆய்வுறுப்பினராக 1982 முதல் 1984 வரை இருந்துள்ளார். பிறகு பெர்க்கேலி கலிபோர்னியா பல்கலைக்கழகத்துக்கு மீண்டு உதவி ஆராய்ச்சி வானியலாளராக 1984 முதல்1987வரை பணிபுரிந்தாரிவர் 1987 இல் சாந்தா குரூசில் உள்ள கலிபோர்னியா பல்கலைக்கழகத்தில் உதவிப் பேராசிரியராகவும் வானியலாளராகவும் இருந்துள்ளார். பிறகு அங்கே இணை பேராசிரியராகவும் வானியலாளராகவும் 1991 இலும் பேராசிரியராகவும் வானியலாளராகவும் 1997 இலும் பதவி உயர்வு பெற்றுள்ளார். இது SLUGGS அளக்கை எனும் குறும்பெயரால் அழைக்கப்பட்டது. இது UCSCயின் பெருமை மிக்க banana slug நினைவாகப் பெயரிடப்பட்டது.
# கில்ச்சிபூர் சமஸ்தானம்


**கில்ச்சிபூர் சமஸ்தானம்** (**Khilchipur State**), இந்திய விடுதலைக்கு முன்னர் பிரித்தானிய இந்தியாவின் ஆட்சியின் கீழிருந்த 562 சுதேச சமஸ்தானங்களில் ஒன்றாகும். இது தற்கால மத்தியப் பிரதேசம் மாநிலத்தின் ராஜ்கர் மாவட்டத்தின் கில்ச்சிபூர் தாலுகாவின் பகுதிகளைக் கொண்டிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, கில்ச்சிபூர் சமஸ்தானம் 710 சதுர கிலோ மீட்டர் பரப்பளவும், 31,143 மக்கள் தொகையும், ஆண்டு வருவாய் ரூபாய் 1,14,000 கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர் .  

## வரலாறு
கில்ச்சிபூர் இராச்சியத்தை 1544-ஆம் ஆண்டில் நிறுவியவர் திவான் உக்கிர சென் ஆவார். 17-ஆம் நூற்றாண்டில் கில்ச்சிபூர் இராச்சியம், மராத்தியப் பேரரசின் ஒரு சிற்றரசாக மாறியது. மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற கில்ச்சிபூர் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர்.  

கில்ச்சிபூர் சமஸ்தானம் பிரித்தானிய இந்தியாவின் பம்பாய் மாகாணத்தில் இது பிரித்தானிய இந்தியாவின் மத்திய இந்திய முகமையின் செயல்பட்டது. கில்ச்சிபூர் சமஸ்தான மன்னர்களுக்கு பிரித்தானிய இந்தியா அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி கில்ச்சிபூர் சமஸ்தானம், புதிய மத்திய பாரதம் மாநிலத்துடன் இணைக்கப்பட்டது. 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின்படி, கில்ச்சிபூர் சமஸ்தானப் பகுதிகள் மத்தியப் பிரதேசம் மாநிலத்தின் ராஜ்கர் மாவட்டத்தின் கில்ச்சிபூர் தாலுகாவில் இணைக்கப்பட்டது.  
## இதனையும் காண்க
- மத்திய பாரதம் (1948–1956)
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- மத்திய இந்திய முகமை
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# கோயம்புத்தூர் மேம்பாலங்கள்


**கோயம்புத்தூர் மேம்பாலங்கள்** (*Flyovers in Coimbatore*) என்பவை இந்தியாவின் தமிழ்நாடு மாநிலத்தில் உள்ள இரண்டாவது பெரிய நகரமான கோயம்புத்தூர் நகரில் உள்ள மேம்பாலங்களின் பட்டியலாகும். அவினாசி சாலை, திருச்சி சாலை, பொள்ளாச்சி சாலை, சத்யமங்கலம் சாலை, பாலக்காடு சாலை, மேட்டுபாளையம் சாலை மற்றும் தடாகம் சாலை ஆகிய சாலைகளில் இம்மேம்பாலங்கள் அமைந்துள்ளன.  

## படக்காட்சியகம்

## கோவையில் மேம்பாலங்கள்

1. அவிநாசி சாலை மேம்பாலம்
1. கோயம்புத்தூர் வடக்கு மேம்பாலம்
1. நம்பிக்கை கல்லூரி மேம்பாலம்
1. ஒண்டிப்புதூர் மேம்பாலம்.
1. சுங்கம் கிளைசாலை மேம்பாலம்
1. கணபதிபுரம் டெக்சுடூல் மேம்பாலம்,
1. காந்திபுரம் மேம்பாலம்
1. போத்தனூர் மேம்பாலம்
1. சிங்காநல்லூர்- வெள்ளலூர் சாலை மேம்பாலம்
1. உக்கடம் மேம்பாலம் (கட்டுமானத்தில் உள்ளது)
1. திருச்சி சாலை மேம்பாலம் (கட்டுமானத்தில் உள்ளது)
1. பீளமேடு ஆர்எசு மேம்பாலம்
1. நஞ்சுண்டாபுரம் மேம்பாலம்
1. அவிநாசி சாலை விரைவுச்சாலை, கோயம்புத்தூர் (கட்டுமானத்தில் உள்ளது)
1. ஒண்டிப்புதூர்-இருகூர் மேம்பாலம்
1. இருகூர் பிரிவு-இருகூர் மேம்பாலம்
1. கவுண்டம்பாளையம்-ஜிஎன் மில்சு மேம்பாலம் (கட்டுமானத்தில் உள்ளது)
1. டைடல் பார்க் சாலை மேம்பாலம் (கட்டுமானத்தில் உள்ளது)
1. ஆவாரம்பாளையம் - கணபதி சாலை மேம்பாலம்
1. கணபதி - ரத்தினபுரி சாலை மேம்பாலம்
1. எசு.ஐ.எச்.எசு காலனி சாலை மேம்பாலம் (கட்டுமானத்தில் உள்ளது)
1. நீலிகோணம்பாளையம் சாலை மேம்பாலம் (கட்டுமானத்தில் உள்ளது)
1. ஈச்சனாரி மேம்பாலம்
1. சுந்தராபுரம் - ஈச்சனாரி சாலை மேம்பாலம்
1. சிங்காநல்லூர் மேம்பாலம் (திட்டமிடப்பட்டது, மார்ச் 2022 இல் கட்டுமானம் தொடங்குகிறது(?))
1. துடியலூர் மேம்பாலம் (திட்டமிடப்பட்டது, கட்டுமானம் மார்ச் 2022 இல் தொடங்குகிறது(?))
1. சாய்பாபா காலனி மேம்பாலம் (திட்டமிடப்பட்டது, மார்ச் 2022 இல் கட்டுமானம் தொடங்குகிறது(?))
1. சரவணம்பட்டி மேம்பாலம் (திட்டமிடப்பட்டது, மார்ச் 2022ல் கட்டுமானம் தொடங்குகிறது(?))
# நாகோட் சமஸ்தானம்


**நாகோட் சமஸ்தானம்** (**Nagod State** (also known as 'Nagode' and 'Nagodh'), இந்திய விடுதலைக்கு முன்னர் பிரித்தானிய இந்தியாவின் ஆட்சியின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *நாகோட்* ஆகும். இது தற்கால மத்தியப் பிரதேசம் மாநிலத்தின் வடகிழக்கில் அமைந்த சத்னா மாவட்டத்தின் நாகோட் தாலுகாவின் பகுதிகளைக் கொண்டிருந்தது.. 1901-ஆம் ஆண்டின் மக்கள் தொகை கணக்கெடுப்பின்படி, நாகோட் சமஸ்தானம் 1,298 சதுர கிலோ மீட்டர் பரப்பளவும், 67,092 மக்கள் தொகையும், கொண்டிருந்தது. நாகோட் சமஸ்தான ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர் .  

## வரலாறு
நாகோட் இராச்சியத்தை 1344-ஆம் ஆண்டில் இராஜபுத்திர குல மன்னர் வீரராஜ் ஜுதேவ் என்பவர் நிறுவினார். 1807-ஆம் ஆண்டில் பன்னா இராச்சியத்தின் கீழ் நாகோட் இராச்சியம் சிற்றரசாகியது. பின்னர் நாகோட் இராச்சியம் மராத்தியப் பேரரசில் சிற்றரசாக இருந்தது.  

மூன்றாம் ஆங்கிலேய மராத்தியப் போரில் ஆங்கிலேயர்கள் வெற்றி பெற்றனர். எனவே 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற நாகோட் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். நாகோட் சமஸ்தானம் பிரித்தானிய இந்தியாவின் மத்திய மாகாணத்தின் (1861–1936) மத்திய இந்திய முகமையில் உள்ள பகேல்கண்ட் முகமையில் செயல்பட்டது. நாகோட் சமஸ்தான மன்னர்களுக்கு பிரித்தானிய இந்தியா அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி நாகோட் சமஸ்தானம் புதிதாக நிறுவப்பட்ட விந்தியப் பிரதேசம் (1948–1956) மாநிலத்துடன் இணைக்கப்பட்டது 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின்படி, நாகோட் சமஸ்தானப் பகுதிகள் மத்தியப் பிரதேசம் மாநிலத்தின் சத்னா மாவட்டத்தின் நாகோட் தாலுகாவில் இணைக்கப்பட்டது.  

## இதனையும் காண்க
- விந்தியப் பிரதேசம் (1948–1956)
- மத்திய இந்திய முகமை
- பகேல்கண்ட்
- சத்னா மாவட்டம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# மைகார் சமஸ்தானம்


**மைகார் சமஸ்தானம்** (**Maihar State**) 1947 இந்திய விடுதலைக்கு முன்னர் பிரித்தானிய இந்தியாவின் ஆட்சியின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *மைகார்* நகரம் ஆகும். இது தற்கால மத்தியப் பிரதேசம் மாநிலத்தின் வடகிழக்கில் அமைந்த சத்னா மாவட்டத்தின் மைகார் தாலுகாவின் பகுதிகளைக் கொண்டிருந்தது.. 1941-ஆம் ஆண்டின் மக்கள் தொகை கணக்கெடுப்பின்படி, மைகார் சமஸ்தானம் 1054 சதுர கிலோ மீட்டர் பரப்பளவும், 79,558 மக்கள் தொகையும் கொண்டிருந்தது. மைகார் சமஸ்தான ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர் .  

## வரலாறு
மைகார் இராச்சியம் 1778-ஆம் ஆண்டில் நிறுவப்பட்டது. பின்னர் மைகார் இராச்சியம் மராத்தியப் பேரரசில் சிற்றரசாக இருந்தது. மூன்றாம் ஆங்கிலேய மராத்தியப் போரில் ஆங்கிலேயர்கள் வெற்றி பெற்றனர். எனவே 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற மைகார் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர்.  

மைகார் சமஸ்தானம் பிரித்தானிய இந்தியாவின் மத்திய மாகாணத்தின் (1861–1936) மத்திய இந்திய முகமையில் உள்ள பகேல்கண்ட் முகமையில் செயல்பட்டது. மைகார் சமஸ்தான மன்னர்களுக்கு பிரித்தானிய இந்தியா அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி மைகார் சமஸ்தானம் புதிதாக நிறுவப்பட்ட விந்தியப் பிரதேசம் (1948–1956) மாநிலத்துடன் இணைக்கப்பட்டது 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின்படி, மைகார் சமஸ்தானப் பகுதிகள் மத்தியப் பிரதேசம் மாநிலத்தின் சத்னா மாவட்டத்தின் மைகார் தாலுகாவில் இணைக்கப்பட்டது.  
## இதனையும் காண்க
- மைகார்
- விந்தியப் பிரதேசம் (1948–1956)
- மத்திய இந்திய முகமை
- பகேல்கண்ட்
- சத்னா மாவட்டம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# இராமன் இயந்திரம்



**இராமன் இயந்திரம்** (*Raman Engine*) என்பது ஈருந்துபொருள் ஏவூர்தி இயந்திரம் ஆகும். இசுகைரூட் ஏரோசுபேசு என்ற இந்திய தனியார் நிறுவனம் இதை தயாரிக்கிறது. இந்நிறுவனம் தயாரிக்கும் விக்ரம் குடும்பவகை ஏவூர்திகளில் இராமன் இயந்திரம் பயன்படுத்தப்படுகிறது. நோபல் பரிசு பெற்ற இந்திய அறிவியலாளர் சர் சி.வி. ராமன் நினைவாக இந்த இயந்திரத்திற்கு இராமன் இயந்திரம் எனப் பெயர் சூட்டப்பட்டது.  

## விளக்கம்
சமச்சீரற்ற இருமெத்திலைதரசீன், இருநைட்ரசன் டெட்ராக்சைடு ஆகிய உந்து பொருள்களை இராமன் இயந்திரம் பயன்படுத்தும். இவ்வுந்து பொருள்களைப் பயன்படுத்தினால் இராமன் இயந்திரம் தன்னிச்சையாகத் தானே தீப்பற்றிக் கொள்ளுன் வசதியைப் பெறுகிறது. இதன் உட்செலுத்தும் தட்டு முற்றிலும் முப்பரிமானப் பொருளாள் அச்சிடப்பட்டுள்ளது. இந்த இயந்திரம் விக்ரம் 1 ஏவூர்தியில் 4 திரள்களில் பயன்படுத்தப்படும். ஒவ்வொரு திரளும் 3.4 கிலோநியூட்டன் உந்துதலை உருவாக்கி 850 நியூட்டன் உந்துதலை உற்பத்தி செய்யும். இது பல ஏவூர்தி இயந்திரங்களுடன் ஒப்பிடுகையில் குறைவாகவே உள்ளது. ஆனால் துல்லியமான சுற்றுப்பாதை சரிசெய்தலுக்கு இந்த இயந்திரம் தேவைப்படுகிறது.  

## வளர்ச்சி மற்றும் சோதனை
2020 ஆம் ஆண்டு ஆகத்து மாதம் 12 ஆம் தேதியன்று இசுகைரூட் ஏரோசுபேசு நிறுவனம் முதன்முறையாக இராமன் இயந்திரத்தை வெற்றிகரமாகச் சோதித்தது.
# முதோல் சமஸ்தானம்


**முதோல் சமஸ்தானம்** (**Mudhol State**), 1947 இந்திய விடுதலைக்கு முன்னர் பிரித்தானிய இந்தியாவின் ஆட்சியின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் *முதோல்* நகரம் ஆகும். இது தற்கால கர்நாடகா மாநிலத்தின் வடக்கில் உள்ள பாகல்கோட் மாவட்டத்தின் முதோல் தாலுகாவின் பகுதிகளைக் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 9 துப்பாக்கிக் குண்டுகள் முழுங்கி மரியாதை செய்தனர் .  

## வரலாறு
மராத்திய கோர்படே வம்சத்தினர் 1465-ஆம் ஆண்டில் முதோல் இராச்சியத்தை நிறுவினர். இது மராத்தியப் பேரரசின் ஒரு சிற்றரசாக மாறியது. மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற முதோல் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர்.  

முதோல் சமஸ்தானம் பிரித்தானிய இந்தியாவின் பம்பாய் மாகாணத்தின் கீழ் செயல்பட்டது. முதோல் சமஸ்தான மன்னர்களுக்கு பிரித்தானிய இந்தியா அரசு, 9 துப்பாக்கிக் குண்டுகள் முழுங்கி மரியாதை செய்தனர்.  

1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி கில்ச்சிபூர் சமஸ்தானம் பம்பாய் மாகாணத்துடன் இணைக்கப்பட்டது. 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின்படி, முதோல் சமஸ்தானப் பகுதிகள் கர்நாடகா மாநிலத்தின் பாகல்கோட் மாவட்டத்தின் முதோல் தாலுகாவில் இணைக்கப்பட்டது.  
## இதனையும் காண்க
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- பிரித்தானிய இந்தியாவின் வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா